มาตามนัด! ADVANC จ่ายค่าประมูลคลื่น 900 MHz งวด 3 มูลค่า 4.3 พันลบ.
มาตามนัด! ADVANC จ่ายค่าประมูลคลื่น 900 MHz งวด 3 มูลค่า 4.3 พันลบ.
มาตามนัด! ADVANC จ่ายค่าประมูลคลื่น 900 MHz งวด 3 มูลค่า 4.3 พันลบ.
18 ก.ค. 2562

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) กล่าวว่า บริษัท แอดวานซ์ ไวร์เลส เน็ทเวอร์ค จำกัด หรือ AWN (บ.ย่อยของบมจ.แอดวานซ์ อินโฟร์ เซอร์วิส หรือ ADVANC) ผู้ชนะการประมูลคลื่นความถี่สำหรับกิจการโทรคมนาคมย่าน 900 MHz คลื่นความถี่ 895 – 905 MHz คู่กับ 940 – 950 MHz ได้นำเงินค่าประมูลงวดที่สาม จำนวน 4,301.40 ล้านบาท (รวมภาษีมูลค่าเพิ่มแล้ว) พร้อมกับหนังสือค้ำประกันจากสถาบันการเงินเพื่อค้ำประกันการชำระเงินประมูลคลื่นความถี่ในส่วนที่เหลือวงเงิน 63,744.18 ล้านบาท (รวมภาษีมูลค่าเพิ่มแล้ว) มามอบให้แก่สำนักงาน กสทช. ตามเงื่อนไขของการชำระเงินประมูล โดยเงินค่าประมูลดังกล่าว สำนักงาน กสทช. จะรีบนำส่งกระทรวงการคลังเพื่อเป็นรายได้ของแผ่นดินต่อไป
สำหรับการชำระเงินประมูลคลื่นความถี่งวดถัดไป AWN จะต้องชำระเงินประมูลคลื่นความถี่ดังกล่าว เป็นจำนวนเงิน 23,269.29 ล้านบาท (รวมภาษีมูลค่าเพิ่มแล้ว) พร้อมนำส่งหนังสือค้ำประกันจากสถาบันการเงินเพื่อ ค้ำประกันการชำระเงินประมูลคลื่นความถี่ในส่วนที่เหลือจำนวน 40,474.89 ล้านบาท (รวมภาษีมูลค่าเพิ่มแล้ว) ภายในวันที่ 16 ก.ค. 2563 เป็นไปตามคำสั่งหัวหน้าคณะรักษาความสงบแห่งชาติ ที่ 4/2562 เรื่อง มาตรการแก้ไขปัญหาการประกอบกิจการโทรทัศน์และกิจการโทรคมนาคม ลงวันที่ 11 เม.ย.2562
ทั้งนี้เมื่อวันที่ 28 มิ.ย.2559 ที่ผ่านมา AWN ได้มาชำระเงินค่าประมูลงวดที่หนึ่ง จำนวน 8,602.80 ล้านบาท (รวมภาษีมูลค่าเพิ่มแล้ว) พร้อมส่งหนังสือค้ำประกันจากสถาบันการเงินเพื่อค้ำประกันการชำระเงินประมูลคลื่นความถี่ในส่วนที่เหลือแก่สำนักงาน กสทช. และเมื่อวันที่ 1 ก.ค.2561 บริษัทฯ ได้มาชำระเงินค่าประมูลงวดที่สอง จำนวน 4,301.40 ล้านบาท (รวมภาษีมูลค่าเพิ่มแล้ว) พร้อมส่งหนังสือค้ำประกันจากสถาบันการเงินเพื่อค้ำประกันการชำระเงินประมูลคลื่นความถี่ในส่วนที่เหลือแก่สำนักงาน กสทช. แล้ว ซึ่งเงินค่าประมูลคลื่นความถี่ของ AWN ทั้ง 2 งวดที่ผ่านมา สำนักงาน กสทช. ได้นำส่งกระทรวงการคลังเพื่อเป็นรายได้ของแผ่นดินเรียบร้อยแล้ว